ལྟ་སྐོར་དེ་བྱེད་པར་བོད་མི་ཚོ་ངོས་དང་ཐུག་འཕྲད་བྱེད་ཆོག་པ་ཞིག་དང༌།ཁོང་ཚོས་རང་དབང་གི་སྒོ་ནས་སྐད་ཅ་བཤད་པར་རྗེས་སུ་ཁོང་ཚོར་འཁོན་ལན་གྱི་འཇིགས་སྣང་མེད་པའི་ཆ་རྐྱེན་ངེས་པར་ཡོད་དགོས།ངོས་ལ་ཆ་མཚོན་ནའང་རང་ཉིད་ས་གནས་གང་དུ་བསྐྱོད་འདོད་ཡོད་པ་དང༌།བོད་མི་སུ་འདྲ་ཞིག་དང་ཐུག་འཕྲད་བྱེད་འདོད་ཡོད་པ་དེར་འགྲུལ་བཞུད་བྱེད་པའི་རང་དབང་ངེས་པར་དགོས་པ་ཡིན།དེའི་སྐབས་ངོས་དང་མཉམ་དུ་ཡོང་འདོད་ཡོད་པའི་ངོས་ཀྱི་གྲོགས་པོ་མང་པོ་དེ་ཚོར་ཡང་བཀག་འགོག་མེད་པར་དེ་ལྟར་བྱེད་ཆོག་པའི་རང་དབང་དགོས་པ་དང༌།གུ་ཡངས་བསམ་ཤེས་ཀྱི་སྒོ་ནས་རྒྱལ་སྤྱིའི་གསར་འགོད་པ་ཚོར་ཡང་དེ་ལྟ་བུའི་སྤྱོད་བཟང་གི་རྣམ་འགྱུར་འཛིན་དགོས།